Title: ข้อบัญญัติองค์การบริหารส่วนตำบลวัดยางงาม เรื่อง การลดหย่อนภาษีบำรุงท้องที่ พ.ศ. 2561

ข้อบัญญัติองค์การบริหารส่วนตำบลวัดยางงาม
เรื่อง
การลดหย่อนภาษีบำรุงท้องที่
พ.ศ. ๒๕๖๑

โดยที่เป็นการสมควรตราข้อบัญญัติองค์การบริหารส่วนตำบลวัดยางงาม
ว่าด้วยการลดหย่อนภาษีบำรุงท้องที่ให้สอดคล้องกับกฎหมายแม่บทและเหมาะสมกับสภาวการณ์ปัจจุบัน

อาศัยอำนาจตามความในมาตรา
๗๑ และมาตรา ๗๔ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
และที่แก้ไขเพิ่มเติม ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่
พ.ศ. ๒๕๐๘ และที่แก้ไขเพิ่มเติม
โดยได้รับความเห็นชอบจากสภาองค์การบริหารส่วนตำบลวัดยางงามองค์การบริหารส่วนตำบลวัดยางงาม
จึงตราข้อบัญญัติไว้ดังต่อไปนี้

ข้อ ๑  ข้อบัญญัตินี้เรียกว่า
ข้อบัญญัติองค์การบริหารส่วนตำบลวัดยางงาม เรื่อง การลดหย่อนภาษีบำรุงท้องที่
พ.ศ. ๒๕๖๑

ข้อ ๒[๑]  ข้อบัญญัตินี้ให้ใช้บังคับในเขตองค์การบริหารส่วนตำบลวัดยางงามตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  บรรดาข้อบัญญัติ ประกาศ
ระเบียบหรือคำสั่งอื่นใด
ในส่วนที่ได้ตราไว้แล้วในข้อบัญญัตินี้ซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ ๔  ในข้อบัญญัตินี้
ที่ดิน
หมายความว่า พื้นที่ดิน และให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน
หมายความว่า บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคล
ซึ่งมีกรรมสิทธิ์ในที่ดินหรือครอบครองอยู่ในที่ดินที่ไม่เป็นกรรมสิทธิ์ของเอกชน

ข้อ ๕  ที่ดินแปลงใดที่อยู่ในเขตองค์การบริหารส่วนตำบลวัดยางงาม
และเจ้าของที่ดินใช้ที่ดินแปลงนั้นเพื่อเป็นที่อยู่อาศัยของตน
ให้เจ้าของที่ดินยื่นคำขอลดหย่อนไม่ต้องเสียภาษีต่อนายกองค์การบริหารส่วนตำบลวัดยางงาม
ได้ไม่เกิน ๕ ไร่ ตามแบบ ภ.บ.ท. ๘ ก. ที่กำหนดไว้ท้ายประกาศนี้
หากเจ้าของที่ดินผู้ใด มีที่ดินซึ่งใช้เพื่อเป็นที่อยู่อาศัยหลายแปลง
ให้เจ้าของที่ดินผู้นั้นยื่นคำขอลดหย่อนไม่ต้องเสียภาษีแปลงใดแปลงหนึ่งเพียงแปลงเดียว

ข้อ ๖  ให้นายกองค์การบริหารส่วนตำบลวัดยางงามเป็นผู้รักษาการให้เป็นไปตามข้อบัญญัตินี้และให้มีอำนาจตีความวินิจฉัย
กำหนดหลักเกณฑ์และวิธีปฏิบัติ ออกระเบียบ ข้อบังคับ ประกาศหรือคำสั่ง
เพื่อปฏิบัติการให้เป็นไปตามข้อบัญญัตินี้

ประกาศ ณ วัน ที่ ๓๐ มีนาคม พ.ศ.
๒๕๖๑
สุภาวดี  มณีศรี
ปลัดองค์การบริหารส่วนตำบล ปฏิบัติหน้าที่
นายกองค์การบริหารส่วนตำบลวัดยางงาม

[เอกสารแนบท้าย]

๑. แบบแสดงรายการเปลี่ยนแปลงการใช้ที่ดินหรืออัตราภาษีสำหรับที่ดินเปลี่ยนแปลง (ภ.บ.ท.
๘ ก)

(ดูข้อมูลจากภาพกฎหมาย)

ปวันวิทย์/จัดทำ
๑ ตุลาคม
๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๒๑๐ ง/หน้า ๑๖๒/๓๑ สิงหาคม ๒๕๖๑